Ласицкене и саугъэт лъапIэхэр
КъБР-м и Iэтащхьэ КIуэкIуэ Казбек и унафэкIэ «Къэбэрдей-Балъкъэр Республикэм и пащхьэм щиIэ фIыщIэхэм папщIэ» орденыр хуагъэфэщащ иджыблагъэ Токио щекIуэкIа Гъэмахуэ Олимп джэгухэм лъагэу дэлъеинымкIэ цIыхубзхэм я зэпеуэм щытекIуа Урысейм спортымкIэ щIыхь зиIэ и мастер Ласицкене (Кучинэ) Марие. Республикэм и унафэщIым и фIыщIэр лъысащ абы и гъэсакIуэ Урысей Федерацэм щIыхь зиIэ и тренер Габрилян Геннадий.

КъищынэмыщIауэ, Токио и олимп чемпионкэ Ласицкене Марие КъБР-м и Правительствэм и унафэкIэ къратынущ саугъэту сом мелуан. Японием щыIа зэхьэзэхуэм хэта нэгъуэщI прохладнэдэс Акименкэ Михаил лъагэу дэлъеинымкIэ цIыхухъухэм я зэпеуэм медалыншэ щыхъуами, ди деж Iыхьэншэ щащIакъым. Абы иратынущ сом мин 250-рэ. Ласицкенерэ Акименкэрэ я тренерхэм хухахынущ я гъэсэнхэр зэрагъэпажам и ныкъуэ.
Фигу къэдгъэкIыжынщи, Токио къызэрикIыжу Ласицкене Марие, Японием къыщыхэжыныкIа адрей спортсменхэми ягъусэу, Урысей Федерацэм и Президент Путин Владимир Кремлым щригъэблэгъащ икIи «Зэныбжьэгъугъэм и орденымрэ» ахъшэ саугъэту сом мелуаниплIрэ къритащ. Олимп чемпионкэм и тренер Габрилян Геннадий сом мелуанитI лъысащ.
А псом ищIыIужкIэ, ди лъахэгъу цIэрыIуэр мыгувэу щагъэлъапIэнущ Къэбэрдей-Балъкъэрым дэщIыгъуу зи щIыхьыр ихъумэ Мэзкуу областми.
Псалъэм къыдэкIуэу къыхэдгъэщынщи, 2021 гъэм и япэ илъэс ныкъуэм Урысей Федерацэм и командэ къыхэха зэмылIэужьыгъуэхэм хэту къыхэжаныкIа ди республикэм и спортсмени 140-мрэ абыхэм я гъэсакIуэхэмрэ КъБР-м и бюджетым къыхэкIыу псоми зэхэту сом мелуанищым щIигъу хухахынущ.

Хьэтау Ислъам.
